Ahoj a vitaj! Že kde? Pri našom novom seriáli BEAUTY SALOON, v ktorom sa v pravidelnom intervale 2x mesačne dozvieš zaujímavé tipy, triky a návody, ako na jednotlivé úpravy svojej vizáže. Každým dielom ťa prevedie barber a kaderník Ondrej s jeho typickým prejavom 🙂
V dnešnom prvom dieli ti Ondro ukáže na modelke Lucke, ako dosiahneš dokonalý objem svojich vlasov. Sleduj videjko alebo čítaj 😉
V prvom rade si umy vlasy, to je základ. My sme použili celú hydratačnú radu – šampón, kondicionér, masku a neoplachovateľný sprej.
Aplikuj balzam na objem. Pokojne ho môžeš použiť trochu viac, pretože pri fúkaní cez kefu sa prebytočné množstvo balzamu odparí. Ak si budeš vlasy fúkať len cez prsty, použi ho určite menej, pretože sa balzam nestihne odpariť a môže nám spraviť opačný efekt – vlasy zaťaží a zostanú bez objemu.
Rozdeľ si vlasy na tri časti. Je to najjednoduchší spôsob, ako si vyfúkať doma vlasy do objemu. Ja som si vlasy rozdelil tak, aby sa cestička alebo ofina dala česať zprava doľava aj opačne. Potom zafixuj stred.
Vlasy si najprv presuš zhruba na 50 % po celej dĺžke. Stále zostávame iba v jednej časti, až potom pôjdeme cez guľatú kefu. Nezľakni sa, keď sa ti bude z vlasov dymiť, teraz dochádza k odparovaniu balzamu na objem, ktorého sme dali viac. Dym, ktorý vidíš, nie je nič iné, ako práve už spomínaný balzam.
Na vytvorenie objemu môžeš použiť aj úplne obyčajný hrebeň. Hrebeň polož úplne nahladko a potom hroty hrebeňa zatoč dovnútra, potiahni dole a trošku dovrchu a vysuš s fénom. To isté urob na druhej strane, pričom vlasy zároveň podfúkavaj hlavicou fénu. To isté sa dá, samozrejme, spraviť aj s guľatou kefou. Zasekneš ju do vlasov, trošku ju potiahneš dovrchu, aby si docielila objem a zasa len podfúkavaš fénom.
Teraz použi púder na objem. Stačí ho zapracovať do vlasov len prstami a už vytvára doslova efekt natupírovaných vlasov. Teplom a kefou dosiahneš to, aby bol objem trvácny. Keď už máš vlasy zafixované púdrom, zasa si ich rozdeľ a aplikuj púder aj do ostatných častí.
Fúkaj odspodu smerom nahor proti rastu vlasov a uvidíš, že ti objem vyskočí minimálne o dva centimetre. TIP: Samotný púder môžeš dokonca využiť aj ako suchý šampón – keď sú vlasy už trochu mastnejšie, posyp ich púdrom, vmasíruj a púder absorbuje z vlasov a pokožky maz, takže docieliš efekt "kvázi" čerstvých umytých vlasov. Super SOS pomôcka do kabelky.
Na konečnú fixáciu vlasov použi suchý šampón, ktorý tiež obsahuje menší koncentrát púdru. Účes máš teraz dokonale zafixovaný. V prípade potreby použi ešte lak.
Voilá, dokonalý objem v pár krokoch a v pohodlí domova 😉